হায়দরাবাদ বিশ্ববিদ্যালয়ে ঢুকতেই পারলেন না জওহরলাল নেহরু বিশ্ববিদ্যালয়ের (জেএনইউ) ছাত্র সংসদের সভাপতি কানহাইয়া কুমার। আজ সেখানে পড়ুয়াদের সামনে তাঁর বক্তৃতা করার কথা ছিল। কিন্তু বিশ্ববিদ্যালয়ের ফটকের কাছে কানহাইয়াকে আটকে দেন নিরাপত্তারক্ষীরা।
এক পুলিশ আধিকারিক সংবাদমাধ্যমকে বলেন, ‘‘পুলিশ কানহাইয়াকে বাধা দেয়নি। উপাচার্য আপ্পা রাও পোডিলের নির্দেশে বিশ্ববিদ্যালয়ের নিরাপত্তারক্ষীরাই তাঁর পথ আটকান।’’ শেষপর্যন্ত বিশ্ববিদ্যালয়ের বাইরেই পড়ুয়াদের জমায়েতের সামনে সংক্ষিপ্ত বক্তৃতা করেন কানহাইয়া। বলেন, ‘‘কতজন ভেমুলা রোহিতকে আপনারা খুন করবেন? শিক্ষা প্রতিষ্ঠানে সাম্য প্রতিষ্ঠার লক্ষ্যে রোহিত-আইন চালু না হওয়া পর্যন্ত আমাদের লড়াই চলবেই।’’ ভেমুলার মা রাধিকা এবং ভাই রাজাও ওই ছাত্রনেতার সঙ্গে আজ সন্ধ্যায় বিশ্ববিদ্যালয়ে গিয়েছিলেন। 
আজ সাংবাদিক বৈঠকেও ভেমুলার প্রসঙ্গ উল্লেখ করেন কানহাইয়া। তাঁর দাবি, ‘‘ভেমুলার আত্মহত্যা ধামাচাপা দিতেই বিজেপি জেএনইউয়ে দেশদ্রোহিতা-বিতর্ক উসকে দিয়েছে। তাই জেল থেকে বেরিয়েই আমি ঠিক করেছিলাম, দিল্লির বাইরে 
গেলে হায়দরাবাদেই প্রথম যাব।’’ 
হায়দরাবাদ বিশ্ববিদ্যালয়ের উপাচার্যের বাড়িতে ভাঙচুরের অভিযোগে ২৫ জন পড়ুয়া এবং দু’জন অধ্যাপককে আজ গ্রেফতার করেছে পুলিশ। ‘ন্যাশনাল স্টুডেন্ট্‌স ইউনিয়ন অফ ইন্ডিয়া’র সভাপতি রোজি এম জন অভিযোগ করেন, ‘‘বিশ্ববিদ্যালয় কর্তৃপক্ষ খাবার আর জলের সরবরাহ বন্ধ করে দিয়েছেন। ইন্টারনেট সংযোগও বিচ্ছিন্ন। সংবাদমাধ্যমের প্রতিনিধিদের ক্যাম্পাসে ঢুকতে দেওয়া হচ্ছে না। কিন্তু এভাবে ছাত্র আন্দোলন রোখা যাবে না।’’ উপাচার্য পোডিলের অপসারণের দাবিতে দিল্লিতে কেন্দ্রীয় স্বরাষ্ট্রমন্ত্রকের দফতরের বাইরে আজ বিক্ষোভ দেখান জেএনইউয়ের পড়ুয়ারা।